ועדת החינוך, התרבות והספורט, כנסת 17, פרוטוקול מספר 325, 2007-12-18 12:30

מיכאל מלכיאור: אני מתכבד לפתוח את הישיבה.

מיכאל מלכיאור: אנחנו צריכים לדון פה בבקשה של שר הפנים לצו רישוי עסקים, על נושא שאנחנו טיפלנו בו בהרחבה, עם דיון רחב, שנוגע בעיקר לעמותת איל"ן, להוסיף אותם לרשימה.

מיכאל מלכיאור: הסיבה שהם לא היו ברשימה שהפעילות שלהם מתקיימת במקום אחר מהפעילות במשך השנה.

מיכאל מלכיאור: ואנחנו פנינו והעברנו כמה דוגמאות כבדות וגם כמה גופים אחרים, שזה בדיוק אותו הדבר ושכן אושרו.

מיכאל מלכיאור: אז לכן קיבלנו בעקבות כל הדברים הללו בקשה, והבקשה הזאת, אם אין הערות, אז אני פשוט מציע שאנחנו נאשר את הבקשה.

מירב ישראלי: רק להגיד את המסגרת שאנחנו נמצאים בה, זה צו רישוי עסקים, פטור מחובת רישוי לקייטנות, שלפיו בעצם יש סמכות לשר הפנים לפתור קייטנת המשך מחובת רישוי לפי החוק, כשקייטנת המשך מוגדרת כקייטנה שמנהל ארגון או גוף מהמפורטים בתוספת, כשהבקשה היא באמת לצרף את איל"ן כרגע לתוספת, כשהפעילות בו מתקיימת בהמשך לפעילות החינוכית של הארגון או הגוף במשך השנה, אז זה אומר פעילות המיועדת לאותו קהל ילדים, אף שאין זהות מוחלטת בין המשתתפים בפעילות במשך השנה ובין המשתתפים בקייטנה.

מיכאל מלכיאור: אבל זה אותו סוג של פעילות.

מיכאל מלכיאור: יש הערות?

יוסי לוי: למשרד החינוך יש הערות.

יוסי לוי: אנחנו יודעים שהסמכות לפטור ולאשר היא אצל שר הפנים, אנחנו רוצים אבל לסבר את אוזני הוועדה פה, שאנחנו קיימנו דיון עם אילן בצורה מסודרת על פי משמעות החוק, באמצעות ועדה בין משרדית שמשרד הפנים עמד בראשה.

יוסי לוי: מתוך הבירור שביררנו עם הגוף, שהוא מאוד חשוב והכל, התברר שאמנם זה אותם ילדים אבל הם בניגוד לפטורים האחרים לא יכלו להצביע לנו על מקום מסודר אחד שהם יוכלו לעבוד בו אלא הם הצביעו על המילה קיבוצים.

יוסי לוי: וכשנותנים לנו הנחייה סוחפת על הקיבוצים אנחנו חושבים שיכולת הפיקוח שלנו, ואני מרשה לעצמי להגיד גם יכולות הפיקוח של משרד הפנים או הרשות המקומית, מבחינת רישוי עסק על הנושא הזה, הוא קצת בעייתי.

יוסי לוי: בריכת שחייה בקיבוץ, על פי החוק, פטורה מרישוי עסק אם היא לטובת הפעילות הפנימית שלהם.

יוסי לוי: ברגע שהבריכה הזאת נותנת את שירותיה לגורמי חוץ, היא מחוייבת ברישוי עסק.

יוסי לוי: כאשר קיים פטור מרישוי עסק, נכון להיום, מי שחותם על האישור זה רק האישור החינוכי שמשרד החינוך נותן.

יוסי לוי: באותו רגע אנחנו הופכים להיות החותמים היחידים על הקייטנה, מבלי יכולת של שליטה על כל הדברים האחרים שקשורים בתהליך רישוי עסק, כמו כיבוי אש, כמו תברואה, כמו כל הדברים האחרים.

יוסי לוי: וכשמחר יקרה איזה משהו, ואנחנו לא אלה שמפקחים על הנושא הזה, יבואו עם אצבע אלינו ויודיעו לנו כך וכך העניין.

יוסי לוי: כדי להיראות כמי שלא אומר לא בלי כן, אנחנו מציעים עוד פעם, אם איל"ן יכול לקבוע באופן מסודר מול קיבוץ אחד או שניים, הרי הם לא זקוקים למעבר לזה אני מבין במהלך השנה, ולעשות אצלו את הנושא הזה, יעשה בדיקה, יינתן הרישוי עסק פעם אחת ולתמיד לקיבוץ הזה, וכך כל המערכת תהיה מסודרת.

יוסי לוי: מפני שהיום כל החלטה אחרת מטילה על משרד החינוך אחריות שהוא לא יכול לעמוד בה.

כרמית הראל: יש לנו מספר קיבוצים קבועים, שבהם נערכת הפעילות לאורך שנים.

כרמית הראל: מדובר על שבועיים בשנה של קייטנות, כאשר מדובר באותו קהל ילדים, באותו קהל משתתפים, וזו פעילות המשך לכל דבר.

כרמית הראל: אנחנו יכולים לצבוע רשימה של מספר קיבוצים קבועים, שלאורך למעלה מעשר שנים לפחות נותנים לנו את השירות הזה.

מיכאל מלכיאור: למה השיחה הזאת לא התקיימה לפני זה?

יוסי לוי: מפני שהם רוצים את הפטור.

יוסי לוי: אני חושב שבמקום לקעקע את החוק, שהוא בעייתי בפני עצמו, יכול איל"ן לפנות, ומשרד הפנים יכול לסייע לו, כדי להוציא רישוי עסק לקיבוץ הרלוונטי ונגמר העניין.

מיכאל מלכיאור: למשל אקי"ם, עושים את זה גם במקומות אחרים.

יוסי לוי: בזמנו הם קיבלו את הפטור, ויגיד לי אשר אם אני טועה, מפני שהם באו לשולחן הזה והצהירו שהם עושים את זה רק במתקנים שלהם ורק בפעילות שלהם, שמפוקחת ומאושרת בלאו הכי במהלך השנה.

מיכאל מלכיאור: מה אומר משרד הפנים?

אלי מלכה: באופן עקרוני סעיף החוק מדבר בעד עצמו, וניתן להחריג, לתת פטור מרישוי עסקים.

אלי מלכה: ומה שמציעים פה שיינתן פטור לשבועיים ימים זה בעצם מכביד גם על הקיבוצים, גם על איל"ן, ואני בטוח שמשרד החינוך כן יכול למצוא את הדרך כן לפקח בשבועיים ימים האלה, באותם קיבוצים קבועים שבמשך עשר שנים באופן קבוע עושים את הפעילות יחד עם איל"ן ונותנים את עצמם, משרד החינוך כן יכול במשך שבועיים ימים להגביר את הפיקוח.

מיכאל מלכיאור: אני הבנתי את הצדדים.

מיכאל מלכיאור: יש לנו בקשה של שר הפנים, אני רוצה להצביע על אישור הבקשה הזאת.

מיכאל מלכיאור: הצבעה בעד – 2 קולות אין מתנגדים ואין נמנעים הבקשה מאושרת אנו מבקשים ממשרד החינוך, לעשות את העבודה שהם מחוייבים לעשות וללכת ולעשות את הפיקוח החינוכי לקייטנות, במשך השבועיים הללו.

מיכאל מלכיאור: תודה, הישיבה נעולה.